ПРИПРЕМА ЗА ЧАС БРОЈ 2

|  |  |
| --- | --- |
| **Наставна тема** | **Човек и музика, Извођење музике** |
| **Наставна јединица** | Човек у праисторији. Песме старих народа. Обрада песме по слуху Навахо Индијанаца. |
| **Циљ часа** | Објашњење појма праисторија и улоге коју је уметност тада имала. Повезивање тих знања са практичним музичким искуством. Упознавање песме старих народа и њихове традиције.  Певање песме по слуху. |
| **Очекивани исходи на крају часа** | * Ученик разуме појам праисторије и познаје неке видове музичких пракси. * Може да изведе по слуху песму Навахо Индијанаца, разуме традицију старих народа и прати музику покретима руку. * Има основна знања о хронологији праисторије и зна да је и у то време постојала музика. |
| **Наставне методе** | Демонстрација, дијалошка, метода учења песме по слуху. |
| **Наставна средства** | Уџбеник за 5 разред, страна 57–58, 11 |
| **Облици рада** | Фронтални, групни |
| **Међупредметно повезивање** | Историја |

ТОК ЧАСА

|  |
| --- |
| Уводни део часа (5 минута) |
| Кроз дијалог са ученицима проверити да ли имају основну хронолошку оријентацију у вези са праисторијом, да ли знају значења појма родовска заједница, племе; како су у то време људи живели (ловци и сакупљачи плодова), да ли знају значење појмова палеолит и неолит, номади и ратари? Шта за нас данас значи уметност/музика?  Објашњења:  **Палеолитски човек**  У последњем леденом добу (од пре 10 000 до 70 000 година) ловачке групе су овладале вештином прављења оруђа и оружја од камена, научиле да чувају и пале ватру како би огрејали своја станишта, најчешће у пећинама, као и да се заштите топлим крзнима. Палеолитски човек је оставио и бројне трагове о уметности – пећинско сликарство, резбарије, кипове и инструменте.  Бројне ловачке заједнице у свету су преживеле све до почетка 20. века и за науку је било драгоцено њихово проучавање. Данас се само Пигмејци, Бушмани, Ескими и аустралијски домороци сматрају чистим представницима ловачког и сакупљачког начина живота. Но и у многим другим људским заједницама чувају се древни обичаји у локалним фолклорним традицијама. То су данас драгоцени извори на основу којих се стичу представе о изгледу и функцији уметности на праисторијском ступњу човековог развоја.  **Неолитски човек**  У последњих 10 000 година битно се мењају климатски услови и то је изменило и начин живота људи. Јавља се ратарство, а номадска лутања бивају замењена сталним насеобинама, овладава се прављењем грнчарије и печењем глине. Сеоска насеља која тада настају постају симболи нове моћи човека да бројнијој заједници обезбеди храну за преживљавање. Са наступом неолита осваја се вештина налажења руда и обраде метала – бакра и бронзе, потом и гвожђа. Од тих нових материјала прво је израђивано оружје, а потом и оруђа за рад и накит. Једно од најстарији европских налазишта металургије бакра је *винчанска култура*, названа по локалитету Винча, на десној обали Дунава, низводно од Београда. Датирана је у средину петог миленијума пре нове ере.  Наставник обнови са ученицима народне песме које они знају из претходних разреда.  Наставник најави наставну јединицу. |
| Главни део часа (30 минута) |
| Заједнички направити ленту времена, означити 2.000 година нове ере, и затим по 10.000 година. Обележити 3.500 као почетак нове епохе, око 10.000 за појаву неолита, 70.000 година за палеолит (номади, оруђа и оружје од камена, облачење, пећински људи). У уводном делу часа поменуто је да и данас живе племена на првобитном ступњу развоја. Ту су забележени видео примери које треба заједнички погледати и анализирати. Скренути пажњу на поједине одлике у примерима (поставити потања, ко изводи, коме изводи, однос вокалног и инструменталног, обратити пажњу на елементе синкретизма, зашто се игра плес око ватре) и извући закључке:  У првим родовским људским заједницама уметност је била део свакодневног живота племена, настајала је као израз његових потреба, а у њеном стварању и извођењу учествовао је цео колектив. Појам лепоте и извођачког умећа такође није постојао у данашњем облику. Поједине уметничке врсте нису биле одвојене, већ уметнички израз настаје у јединству и прожимању музике, плеса, ликовних и драмских елемената. Уметност је неодвојиви део живота заједнице и прати све важне тренутке у њеном постојању.  Обрадити песму Навахо Индијанаца. Наставник објасни ученицима порекло песме.  Наставник демонстрира песму.  Наставник научи ученике да певају песму.  Наставник покаже покрете рукама које ће ученици користити приликом певања.  Ученици певају песму са литерарним текстом, користе покрете рукама уз пратњу на инструменту (коју изводи наставник). |
| Завршни део часа (10 минута) |
| Наставник поставља питања ученицима:   * Шта за нас данас значи уметност/музика? * Да ли је данашња уметност упоредива са уметношћу праисторије? * По чему се разликују?   (Уметност је била део свакодневног живота племена, настајала је као израз његових потреба, а у њеном стварању и извођењу учествовао је цео колектив; Појам лепоте и извођачког умећа такође није постојао у данашњем облику. Поједине уметничке врсте нису биле одвојене, већ уметнички израз настаје у јединству и прожимању музике, плеса, ликовних и драмских елемената. Уметност је неодвојиви део живота заједнице и прати све важне тренутке у њеном постојању)  На временској ленти уцртати симболе за појаву ватре, прва оруђа, ловце и сакупљаче плодова, ратаре (око 10.000 година, бакар, бронза и гвожђе), појаву уметности (око 40.000 година), симбол за настанак првих цивилизација.  Наставник поставља питања ученицима:   * Којој врсти музике припада обрађена песма? * Из које земље и са ког континента је песма?   На крају следи још једно извођење песме са циљем да се час заврши у веселој и пријатној атмосфери. |